**MILÉ NAŠE PRVÁČIATKA, MYŠKY A MAČIATKA (alebo iné ...iatka...)**

Vítame vás tu, v tejto slávnostnej chvíli. Vy ste sa len nedávno stali žiakmi našej školy a ja dúfam, že vás z toho hlávka, bruško, ani srdce nebolí. A čo sa tu dnes bude diať? Môžete sa členmi nášho družinárskeho cechu stať. A aby bolo všetko ako má byť, musí to dnes náš pán kráľ potvrdiť. Pomáhať mu pri tom budú vaše milé tety, čo sa dnes na víly premenili. Tak, a keď už tento úvod za sebou máme, hádam vás poteší, že naši štvrtáci vás budú tiež strážiť a vítať a vôbec nič za to nebudú pýtať. Zišli sme sa tu dnes, aby vás prijal družinársky cech, lebo Kežmarská 30, to nie je iba učenie a škola, ale to je aj družina, či školský klub, čo vás k sebe volá. Tu zažijete kopec zábavy a srandy, preto našej družine veľa ľudí fandí. A aby ste to mohli zažiť tiež, musí vás prijať družinársky cech. Tak odpovedzte prosím skrátka: Budete k nám všetci oddnes patriť? Avšak pozor! Keďže podmienkou pasovania a prijatia do tohto cechu je zloženie sľubu, všetky prváčence po mne ho opakovať budú.

**DESATORO PRVÁKA**

1. So všetkým sa podeľ

2. Hraj férovo

3. Nikoho nebi

4. Upratuj po sebe

5. Vráť veci na miesto, odkiaľ si ich zobral

6. Neber, čo ti nepatrí

7. Keď niekomu ublížiš, povedz prepáč

8. Uč sa, premýšľaj, každý deň trochu kresli, spievaj, hraj sa a pracuj

9. Dívaj sa okolo seba, stále objavuj niečo nové

10. Neprestávaj sa čudovať

Teraz poprosím nášho pána kráľa, aby každého prváka osobne pasoval do cechu družinárskeho a vy dobré víly, buďte mu na pomoci pri tomto dôležitom skutku jeho.

Ďakujeme kráľ náš v mene všetkých prvákov, že si ich do cechu prijal a veľactené víly vám tiež patrí úctivá poklona za podanie pomocnej ruky v pravej chvíli. Prváci sa vám poďakujú veľkým potleskom. Tak a to je na dnes všetko drahí moji milí, želáme vám, aby ste na našej škole a v tejto družine či školskom klube šťastne žili. Čo to počuť? To predsa zvoní zvonec, a to dnešnej rozprávkovej pasovačke je koniec. S vďakou preto odprevaďme pána kráľa a veľactené víly veľkým potleskom.